Umanitatea a primit un avertisment în 2019:
30 de specialiști de top ai lumii au anunțat rezultatele
unui complex studiu în domeniul agriculturii globale ce a durat trei ani,
indicând că producția de carne ne distruge planeta
și periclitează sănătatea globală.
Un autor al studiului a explicat
că „omenirea pune în pericol stabilitatea planetei,
fiind necesară o adevărată revoluție agricolă la nivel global.”
Deoarece mi-am petrecut ultimele două decenii
promovând renunțarea la producția industrială de carne,
mi-am dorit să cred că acest apel puternic va avea impact.
Problema e că am văzut asta repetându-se decenii la rând.
Iată câteva exemple din jurnalul „Nature” din 2018,
„Bioscience Journal” din 2017,
și Academia Națională de Științe din 2016.
Principalul subiect al acestor studii tinde să fie schimbarea climatică.
Dar și rezistența la antibiotice reprezintă o amenințare la fel de mare.
Le dăm animalelor de fermă doze uriașe de antibiotice.
Mutațiile duc la apariția bacteriilor rezistente la antibiotice
care ar putea face ca antibioticele să devină inutile
în timpul vieților noastre.
Vreți să vă speriați?
Căutați pe Google: „ineficiența antibioticelor”.
Voi clarifica un lucru:
Nu sunt aici ca să vă spun ce să mâncați.
Acțiunile individuale sunt minunate,
dar rezistența la antibiotice și schimbările climatice
necesită mai mult.
În plus, nu am reușit să convingem lumea să mănânce mai puțină carne.
Timp de 50 de ani,
experții în sănătate, activiștii pentru mediu și drepturile animalelor
au implorat oamenii să mănânce mai puțină carne.
Și totuși, consumul de carne pe persoană
e mai ridicat ca oricând.
Anul trecut, fiecare nord-american a mâncat peste 90 de kilograme de carne.
Iar eu n-am gustat deloc.
(Râsete)
Înseamnă că cineva a mâncat 180 de kilograme de carne.
(Râsete)
În stilul ăsta,
până în 2050, va trebui să producem cu 50% - 70% mai multă carne.
E necesară o soluție globală.
Trebuie să producem carnea pe care oamenii o adoră,
dar într-un mod total diferit.
Am două idei:
Prima idee: haideți să producem carne pe bază de plante.
În loc să cultivăm plante pentru a hrăni animalele,
ceea ce e ineficient,
haideți să cultivăm plante ce imită biologic carnea,
să creăm carne pe bază de plante.
A doua idee: carne din celule animale:
haideți să o creăm direct din celule.
În loc să creștem animale, haideți să dezvoltăm doar celulele.
Un pui poate fi sacrificat după șase săptămâni.
Putem crea tot atâta carne prin dezvoltarea celulelor
în șase zile.
Așa arată procesul la scară largă.
E „distileria de carne” prietenoasă din cartier.
(Râsete)
Vreau să fac două observații:
Prima e că noi credem că e posibil.
În ultimii ani, anumite companii au produs carne pe bază de plante
pe care consumatorii nu o pot distinge de carnea de origine animală.
Și există acum zeci de companii ce produc carne
direct din celule.
Carnea pe bază de plante și cea din celule
oferă consumatorilor tot ceea ce adoră la carne:
gustul, textura, și așa mai departe,
dar fără să fie nevoie de antibiotice
și având un impact cu mult mai mic asupra climei.
Asta pentru că cele două tehnologii sunt mult mai eficiente
la scară de producție,
aceste produse vor fi mai ieftine.
Dar, o mică observație:
nu va fi ușor.
Aceste companii au cheltuit mult pentru burgerii lor pe bază de plante,
iar carnea din celule nici nu a fost comercializată.
Așa că vom avea nevoie de ajutor
pentru a dezvolta industria asta la nivel global.
Pentru început, avem nevoie de industria cărnii existentă.
Nu dorim să dăm peste cap industria cărnii,
dorim să o transformăm.
Avem nevoie de producția lor de masă,
de lanțul lor de aprovizionare, de competența lor în marketing
și de enorma lor clientelă.
Avem nevoie și de guverne.
Guvernele cheltuie zeci de miliarde de dolari în fiecare an
pentru cercetare și dezvoltare
în domeniul sănătății globale și în cel ecologic.
Ar trebui să repartizeze din acei bani pentru a optimiza și a perfecționa
producția cărnii pe bază de plante și din celule.
Zeci de mii de oameni au murit din cauza microbilor rezistenți la antibiotice
numai anul trecut în America de Nord.
Până în 2050, se va ajunge la 10 milioane anual la nivel global.
Iar schimbările climatice reprezintă o amenințare asupra vieții
pentru o foarte mare parte din familia noastră globală
ce include unii dintre cei mai săraci oameni de pe planetă.
Schimbările climatice, rezistența la antibiotice sunt urgențele globale.
Producția de carne intensifică aceste urgențe la scară globală.
Dar nu vom diminua consumul de carne
decât dacă le dăm consumatorilor alternative
la costuri egale sau mai mici și care au un gust la fel de bun sau chiar mai bun.
Avem soluția.
Haideți să facem carne pe bază de plante. Haideți să o producem direct din celule.
E timpul să mobilizăm resursele necesare
pentru a crea următoarea revoluție agrară globală.
Vă mulțumesc.
(Aplauze)